b'\n_START_ARTICLE_\nPromin\xc3\xa8ncia\n_START_PARAGRAPH_\nEn topografia, orografia i orometria, la promin\xc3\xa8ncia \xc3\xa9s un valor absolut que indica el desnivell m\xc3\xadnim que cal descendir des del cim d\'una muntanya per arribar a la muntanya m\xc3\xa9s propera amb una altitud superior. Sovint, com m\xc3\xa9s alt \xc3\xa9s aquest valor m\xc3\xa9s destaca la muntanya entre les que l\'envolten._NEWLINE_Excepte en el cas de l\'Everest, sempre hi ha una muntanya que \xc3\xa9s m\xc3\xa9s alta que una altra; aix\xc3\xb2 significa que ha d\'existir algun lloc en el qual es perdi la menor altitud possible per a passar d\'una muntanya a una altra. Aquest lloc, anomenat "punt m\xc3\xadnim", sol ser una collada, per\xc3\xb2 tamb\xc3\xa9 pot ser una plana o fins i tot el mar. En aquest darrer cas, la promin\xc3\xa8ncia t\xc3\xa9 el mateix valor que l\'altitud. Per calcular la promin\xc3\xa8ncia, doncs, nom\xc3\xa9s cal restar l\'altitud del punt m\xc3\xadnim de l\'altitud de la muntanya._NEWLINE_Per exemple, la muntanya m\xc3\xa9s propera a l\'Aneto (3.404 m) que \xc3\xa9s m\xc3\xa9s alta que ell \xc3\xa9s el Mulhac\xc3\xa9n (3.479 m), a sierra Nevada, Granada, a uns 700 km de dist\xc3\xa0ncia; per arribar des de l\'Aneto al Mulhac\xc3\xa9n cal arribar a una altitud m\xc3\xadnima de 592 m i, per tant, la promin\xc3\xa8ncia de l\'Aneto \xc3\xa9s de 3.404 - 592 = 2.812 m._NEWLINE_L\'establiment del punt m\xc3\xadnim, per\xc3\xb2, es pot complicar, perqu\xc3\xa8 la muntanya de m\xc3\xa9s altitud m\xc3\xa9s propera pot ser a tocar, per\xc3\xb2 tamb\xc3\xa9 pot trobar-se a milers de quil\xc3\xb2metres de dist\xc3\xa0ncia, i sovint calen models digitals d\'elevacions per a trobar el punt m\xc3\xadnim que les relaciona. Un exemple en seria el mont McKinley (6.194 m), a Alaska; la muntanya m\xc3\xa9s propera que \xc3\xa9s m\xc3\xa9s alta que ell \xc3\xa9s l\'Aconcagua, a l\'Argentina, a uns 13.000 quil\xc3\xb2metres de dist\xc3\xa0ncia. El punt m\xc3\xadnim del McKinley \xc3\xa9s una collada de 56 m d\'altitud propera al llac de Nicaragua.\n_START_SECTION_\nAplicacions\n_START_PARAGRAPH_\nLa promin\xc3\xa8ncia \xc3\xa9s d\'utilitat en muntanyisme, perqu\xc3\xa8 \xc3\xa9s una mesura objectiva relacionada amb la import\xc3\xa0ncia relativa d\'un cim. Els cims amb promin\xc3\xa8ncies baixes solen ser subsidiaris d\'altres de principals, o b\xc3\xa9 cims independents relativament insignificants. En canvi, els cims amb promin\xc3\xa8ncies altes s\xc3\xb3n sovint els punts m\xc3\xa9s alts dels voltants i \xc3\xa9s probable que s\'hi pugui gaudir de vistes extraordin\xc3\xa0ries.'